Kotkan kaupunginhallitus päätti perua tämän kesän Meripäivät ja Lasten Meripäivät. Kulttuuri- ja tapahtumapalveluissa tapahtuman perumiseen liittyvät työt alkavat jo tänään.

Kotkan kaupunginhallitus on juuri kokouksessaan päättänyt perua tämän vuoden Meripäivät ja Lasten Meripäivät. Tapahtuma oli suunniteltu järjestettäväksi 23.–26. heinäkuuta.

Syynä perumiselle on valtioneuvoston heinäkuun loppuun asti jatkama yli 500 henkilön kokoontumiskielto.

Jo aiemmin keväällä Kotkan kulttuuri- ja tapahtumapalveluissa oli tehty päätös siirtää Meripäivien ohjelman julkaisua ja lipunmyyntiä varmuuden vuoksi myöhemmäksi. Poikkeuksena ovat festivaalitorin konsertit, joiden ohjelmasta vastaa ulkopuolinen järjestäjä.

Työ alkaa jo tänään

Tapahtumapäällikkö Tiina Salosen mukaan Meripäivien perumiseen liittyvä työ alkaa jo tänään ja henkilökunta on tähän ennalta varautunut.

– Tiedotamme päätöksestä kaikkia toimijoita ja yhteistyötahojamme, Salonen toteaa.

Tiistaina vuorossa on tehtyjen sopimusten peruminen ja sen selvittäminen, mitä niistä voidaan siirtää ensi vuodelle.

– Käymme kaikki sopimukset läpi systemaattisesti.

Tulossa hyvin erilainen kesä

Salosen työuralla ja monen kotkalaisen elämässä tästä on tulossa erilainen kesä.

– Moni sopii lomiaan ja sukutapaamisia Meripäivien mukaan. Tapahtuma on niin pitkäaikainen ja vaikuttaa seudulla niin monen elämään.

Kotkassa ei suunnitella toistaiseksi mitään livetapahtumia loppukesään eikä syksyyn. Niiden järjestäminen riippuu valtioneuvoston päätöksistä.

– Odotamme hallituksen seuraavaa tiedotusta siitä, miten rajoituksia aletaan purkaa. Nythän voimassa on edelleen yli 10 hengen kokoontumiskielto, Salonen sanoo.

Kotkassa on kesäksi mietitty vaihtoehtoisia tapoja järjestää esimerkiksi puistokonsertteja, joihin on usein saapunut yli 500 henkilöä, mukana erityisen paljon riskiryhmiin kuuluvia.

– Olemme miettineet, saataisiinko konsertteja vietyä verkkoon.

Talvitapahtuman aikaistamista harkitaan

Kulttuuri- ja tapahtumapalveluiden mukaan Meripäivien siirtäminen myöhäisempään ajankohtaan ei ole mahdollista, koska tilanne on epävarma myös loppukesän aikana.

Tammikuulle 2021 suunniteltua talvitapahtumaa voidaan mahdollisesti alkaa suunnitella siirrettäväksi loka- tai marraskuulle 2020. Työhön käytetään Meripäivien järjestämisestä vapautunutta kulttuuri- ja tapahtumapalveluiden henkilöstöä.

Iso päätös oli väistämätön

Kotkan kaupunginhallituksen puheenjohtaja Sami Virtanen (sd.) kertoo päätöksen Meripäivien perumisesta olleen iso, mutta henkisesti se oli tehty jo aiemmin.

– Ei ilmassa enää ollut tunnetta. Aiheesta käytetyissä puheenvuoroissa todettiin, ettei ollut muuta vaihtoehtoa kuin perua tapahtuma, Virtanen toteaa maanantaisen kaupunginhallituksen kokouksen tunnelmasta.

Sekä Virtasen että kaupunginjohtaja Esa Sirviön mukaan kaupungissa on nyt tehtävä selvitys siitä, miten tapahtuman peruminen vaikuttaa Meripäivillä yhteistyötä tehneisiin seuroihin, yhdistyksiin ja kulttuuritoimijoihin. Sirviön mukaan selvitystä on jo valmisteltu kaupungin valmiusjohtoryhmässä.

– Tämä iskee myös yrittäjiin, monille Meripäivät ovat merkittävä osa koko vuoden toiminnasta, Virtanen sanoo.

Juttua muokattu klo 20.45: Lisätty Sami Virtasen ja Esa Sirviön kommentit.